SHBA, rritje dramatike e ndihmës për Ukrainën
Një paketë 40 miliardë dollarëshe dhe një ligj për përshpejtimin e dërgimit të paisjeve ushtarake, synojnë forcimin e Ukrainës në luftën me Rusinë
Dhoma e Përfaqësuesve e Kongresit amerikan miratoi të martën 40 miliardë dollarë ndihma të reja ushtarake dhe humanitare për Ukrainën. Senati pritet ta miratojë atë brenda javës. Siç njofton korrespondendja e Zërit të Amerikës pranë Shtëpisë së Bardhë, Patsy Widakuswara, votimi pason nënshkrimin e një ligji nga ana e Presidentit Biden që përshpejton dërgimin e armëve në Ukrainë. Ndërsa lufta vazhdon e ashpër në Odesa dhe qytete të tjera të Ukrainës, SHBA po e rrit në mënyrë dramatike ndihmën për këtë vend. Vetëm dy muaj pasi Kongresi miratoi 13.6 miliardë dollarë për të ndihmuar Ukrainën, Presidenti Biden, duke paralajmëruar se financimi për ndihmën ushtarake po mbaronte, kërkoi 33 miliardë dollarë të tjerë. Ndërkohë, zyrtarë të lartë të zbulimit amerikan thanë se presidenti rus Vladimir Putin duket se po përgatitet për një konflikt të gjatë dhe lufta në Ukrainë ka ngecur. Demokratët shtuan edhe 7 miliardë dollarë të tjerë pasi thanë se 33 miliardë dollarë nuk ishin të mjaftueshme. Në fillim të kësaj jave, Presidenti Biden nënshkroi një ligj të ngjashëm me një ligj të Luftës së Dytë Botërore, që ndihmoi vendet evropiane të mposhtnin Gjermaninë naziste. Ligji i ri i lejon presidentit të përshpejtojë dërgimin e pajisjeve ushtarake në Ukrainë. Disa analistë thonë se Presidenti Biden po mban një qëndrim gjithnjë e më të ashpër, duke patur mbështetjen si të republikanëve edhe demokratëve në Kongres. Ndërkohë, Kongresi nuk mundi të binte dakord për fondin prej 22.5 miliardë dollarësh të propozuar për të luftuar COVID-19, përfshirë 5 miliardë dollarë për përgjigjen globale ndaj pandemisë dhe e hoqi atë nga paketa e Ukrainës. Po të martën, kryeministri italian Mario Draghi ishte në Shtëpinë e Bardhë dhe përcolli mesazhin se evropianët duan një fund diplomatik të konfliktit. Zoti Biden nuk u bëri jehonë komenteve të kryeministrit Draghi dhe zyrtarët amerikanë nuk besojnë se Rusia është e gatshme të bisedojë.